Tliet appatamenti li hemm biswit sit ta’ kostruzzjoni fit-Telgħa ta’ Gwardamangia spiċċaw iġġarfu tard l-Erbgħa bil-lejl. Net News jinsab infurmat li malli seħħ il-każ qamet kommossjoni sħiħa fl-inħawi hekk kif instema’ ħoss kbir li ħasad lill-ġirien.  Nies li tkellmu magħna qalulna li residenti li kienu joqgħodu fit-tielet sular b’xi mod mirakoluż laħqu ħarġu. Iz-zona ġiet evakwata minħabba l-periklu li għad hemm. Ir-residenti li joqgħodu fil-viċinanzi inżammu barra fit-triq għal sigħat twal bħala prekawzjoni. Fil-post, qrib ferm tal-Isptar San Luqa, kien hemm mhux biss Pulizija iżda anke membri tal-Protezzjoni Ċivili.